作者:高適
標題:留上李右相
內容:風俗登淳古，君臣挹大庭。深沉謀九德，密勿契千齡。獨立調元氣，清心豁窅冥。本枝連帝系，長策冠生靈。傅說明殷道，蕭何律漢刑。鈞衡持國柄，柱石總朝經。隱軫江山藻，氛氳鼎鼐銘。興中皆白雪，身外即丹青。江海呼窮鳥，詩書問聚螢。吹噓成羽翼，提握動芳馨。倚伏悲還笑，棲遲醉複醒。恩榮初就列，含育忝宵形。有竊丘山惠，無時枕蓆寧。壯心瞻落景，生事感浮萍。莫以才難用，終期善易聽。未為門下客，徒謝少微星。